กรมชลประทาน ชี้แจงกรณีร้องเรียนการก่อสร้างถังพักน้ำในเขตวัดหูรอโดยไม่ได้รับอนุญาต ยืนยันไม่เป็นความจริง
นายชิดชนก สมประเสริฐ ผู้อำนวยการสำนักงานชลประทานที่ 14 กรมชลประทาน ชี้แจงกรณีข้อร้องเรียนการก่อสร้างถังพักน้ำในเขตวัดหูรอโดยไม่ได้รับอนุญาต งบกว่า 33 ล้านบาท ใช้ประโยชน์ไม่ได้ว่า กรมชลประทานได้รับการสนับสนุนงบประมาณ เพื่อก่อสร้างสถานีสูบน้ำด้วยไฟฟ้าพร้อมระบบท่อส่งน้ำคลองหัววัง-พนังตัก ช่วยเหลือประชาชนในเขตตำบลนาชะอัง อำเภอเมือง จังหวัดชุมพร ที่ประสบปัญหาการขาดแคลนน้ำในช่วงหน้าแล้งเป็นประจำส่วนกรณีที่มีการติดป้ายชื่อโครงการที่ปรากฏข้อความว่า “ได้ถ่ายโอนภารกิจให้แก่องค์การบริหารส่วนตำบลนาชะอัง ไปบริหารจัดการเพื่อให้ราษฎรได้ใช้ประโยชน์ร่วมกัน” นั้น เป็นรูปแบบข้อความที่กำหนดไว้สำหรับการส่งมอบภารกิจให้กับหน่วยงานท้องถิ่นรับไปดูแล พร้อมระบุวันที่ที่หน่วยงานท้องถิ่นได้รับมอบแล้ว จึงจะถือว่าการส่งมอบ-รับมอบงานเสร็จสมบูรณ์ แต่กรณีนี้ยังไม่มีการระบุวันที่รับมอบ โดยยืนยันว่ากรมชลประทานไม่ได้มีเจตนาติดป้ายโครงการฯ เพื่อหลอกลวงประชาชนแต่อย่างใด หากเทศบาลตำบลนาชะอังตกลงและกำหนดวันที่รับมอบแล้ว ทางโครงการชลประทานชุมพรจะดำเนินการเพิ่มเติมข้อความ “วันที่รับมอบ” ให้เป็นไปอย่างถูกต้องและถือว่าเสร็จสมบูรณ์ ทั้งนี้ โครงการชลประทานชุมพรได้พยายามติดตามการรับมอบโครงการดังกล่าวมาโดยตลอด แต่ทางเทศบาลตำบลนาชะอัง ให้เหตุผลว่าขอให้คดีความที่มีกับวัดหูรอนั้นยุติลงเสียก่อน จึงจะดำเนินการรับมอบได้นอกจากนี้ กรมชลประทาน ได้ทดสอบระบบส่งน้ำของโครงการสถานีสูบน้ำด้วยไฟฟ้าพร้อมระบบท่อส่งน้ำคลองหัววัง-พนังตัก มาโดยตลอด เพื่อสร้างความมั่นใจให้กับประชาชนในพื้นที่ โดยได้เชิญผู้นำชุมชน ตลอดจนสมาชิกกลุ่มผู้ใช้น้ำฯ และหน่วยงานราชการที่เกี่ยวข้องเข้าร่วมการทดสอบระบบส่งน้ำทุกครั้ง เพื่อยืนยันว่าระบบส่งน้ำสามารถใช้งานได้จริงอย่างมีประสิทธิภาพและเป็นประโยชน์ต่อประชาชนในพื้นที่อย่างแท้จริง